Karrierje kezdetén a Formula–2-ben versenyzett, első komoly sikere, hogy 1964-ben megnyerte a Crystal Palace-i versenyt egy Brabham-Forddal. Rob Walker még abban az évben bemutatkozási lehetőséget biztosított a Formula–1-ben, ám az Osztrák Nagydíjat műszaki hiba miatt nem fejezhette be. 1965-ben felváltva a Formula–2-ben is versenyzett, és az eredményei jobbak voltak F2-es Brabhamjével, mint az F1-es Cooperrel. Elindult az 1000 mérföldes nürburgringi futamon Joakim Bonnier társaként egy Porschéval, ahol harmadik helyet szereztek. Ezután megnyerte az 1965-ös Le Mans-i 24 órás versenyt.